જોકે છેક ૧૯૭૭થી સતત રાજ્યમાં રાજ કરતા રહેલા માર્ક્સવાદીઓના મોરચાને ૨૦૧૧ની વિધાનસભાની ચૂંટણીમાં અગાઉ યુવા કોંગ્રેસનાં અધ્યક્ષ રહેલાં “બંગાળની વાઘણ” ગણાતાં મમતાદીદીએ ધરાશાયી કરી દીધો હતો.હવે એમનો મુકાબલો “દેશના સિંહ” ગણાતા નરેન્દ્ર મોદી સાથે છે. જોકે વર્ષ ૨૦૧૪ની લોકસભા ચૂંટણીમાં રાજ્યની કુલ ૪૨ બેઠકોમાંથી ૩૪ બેઠકો જીતીને ડંકો વગાડનાર મુખ્યમંત્રી બેનરજીએ ૨૦૧૬ની વિધાનસભાની ચૂંટણીમાં કુલ ૨૯૪ બેઠકોમાંથી ૧૮૪ બેઠકો મેળવીને પુનઃ વિજયડંકો વગાડ્યો હતો. વર્ષ ૨૦૧૧માં તેમના પક્ષને ૧૮૪ બેઠકો મળી હતી. રાજ્ય વિધાનસભામાં કોંગ્રેસને ૪૪, માર્ક્સવાદી મોરચાને ૨૮ અને ભાજપને માત્ર ૩ બેઠકો મળી હતી. આ ત્રણ બેઠકોમાં ભાજપના પ્રદેશ અધ્યક્ષ ઘોષનો પણ સમાવેશ છે. આ વર્ષે પંચાયતોની ચૂંટણીઓમાં પણ મમતાએ ૧૯૯૮માં સ્થાપેલા પક્ષ તૃણમૂલને ભવ્ય વિજય મળ્યો. ભાજપ બીજા અને ડાબેરીઓ ત્રીજા ક્રમે રહ્યા.બંગાળની ચૂંટણીઓમાં હિંસાચારની ફરિયાદો અગાઉ કોંગ્રેસ કરતી હતી અને માર્ક્સવાદીઓને દોષ દેતી હતી, હવે ભાજપ કરે છે અને એનો દોષ તૃણમૂલને શિરે મઢે છે, પણ માર્ક્સવાદી પક્ષ અને તૃણમૂલ બંનેને તોડીને પોતાના ઘરનાં તરભાણાં ભરવામાં રસ જરૂર લે છે. ભાજપ થકી અગાઉ કેરળમાં વિધાનસભા ચૂંટણી ટાણે સત્તા કબજે કરવા અને કોંગ્રેસ અને માર્ક્સવાદી મોરચાને ખતમ કરવા ભારે ઉધામા મારવામાં આવ્યા. બાજી ઊલટી પડી. માર્ક્સવાદી મોરચો સત્તામાં આવ્યો, પણ ત્રિપુરામાં માર્ક્સવાદીઓના ગઢને તોડીને ભાજપની સરકાર સ્થાપવામાં સફળતા મળ્યા પછી પશ્ચિમ બંગાળ કબજે કરવાની કવાયત શરૂ કરાઈ છે. લોકસભાની છેલ્લી ચૂંટણીમાં ભાજપને અહીં માત્ર બે જ બેઠકો મળી હતી. આવતી ચૂંટણીમાં ૪૨માંથી ૨૨ બેઠકો જીતવાનો લક્ષ્યાંક અમારા રાષ્ટ્રીય અધ્યક્ષ અમિત શાહ જૂન ૨૦૧૮ના અંતમાં રાજ્યની મુલાકાત દરમિયાન આપીને ગયા છે અને અમે એ સાકાર કરી બતાવીશું, એવું પ્રદેશ ભાજપ અધ્યક્ષ ઘોષ આ લેખકને કહે છે. આંદામાન-નિકોબારમાં સંઘના પ્રચારક રહેવા ઉપરાંત સરસંઘચાલક કુપ્પહલ્લી સીતારામૈય્યા સુદર્શનના અંગત સચિવ રહેલા ઘોષ પશ્ચિમ મિદનાપુર જિલ્લાના ખડગપુર સદરના ધારાસભ્ય તરીકે મે ૨૦૧૬માં ચૂંટાયા હતા. ૨૦૧૫થી એ પ્રદેશ અધ્યક્ષ પણ છે. એ પહેલાં શ્યામાંમાબાબુની જીવનકથા લખનાર સંઘનિષ્ઠ તથાગત રાય પ્રદેશ ભાજપના અધ્યક્ષ હતા. અત્યારે તેઓ ત્રિપુરાના રાજ્યપાલ છે.